14 Re lokela ho etsa diqeto ka bohlale. Leha ho le jwalo, seo ha se bolele hore ha re a lokela ho fetola diqeto tseo re di entseng. Ho na le nako eo ka yona re tla lokela ho nahanisisa ka tsona ebe re a di fetola. Hopola mohlala wa Jehova ha a ne a sebedisana le Baninive dinakong tsa Jonase. Bibele e re: “Modimo wa nnete a bona mesebetsi ya bona, hore ba ne ba kgutlile ditseleng tsa bona tse mpe; kahoo Modimo wa nnete a ikutlwa a swabile ka lebaka la tlokotsi eo a neng a buile hore o tla ba bakela yona; mme ha aa ka a e baka.” (Jon. 3:10) Ka mora hore a bone hore Baninive ba ne ba bakile ebile ba fetotse le mekgwa ya bona, Jehova o ile a fetola qeto ya hae. Ka ho etsa jwalo, o ile a bontsha hore o ikokobeditse, o mosa ebile o na le mabaka a utlwahalang. Ho feta moo, Modimo ha a etse qeto a halefile, jwalo ka ha batho ba bangata ba etsa.